[pic] | ЕВРОПЕЙСКА КОМИСИЯ |

Брюксел, 21.3.2011

COM(2011) 130 окончателен

2011/0055 (NLE)

Предложение за

РЕШЕНИЕ НА СЪВЕТА

относно подписване на допълнителния протокол от Нагоя—Куала Лумпур относно отговорността и обезщетяването към Протокола от Картахена по биологична безопасност

ОБЯСНИТЕЛЕН МЕМОРАНДУМ

1. На 11 септември 2003 г. влезе в сила Протоколът от Картахена по биологична безопасност към Конвенцията за биологичното разнообразие. Протоколът предоставя рамка, изградена на принципа на предпазливостта, за безопасен трансфер, боравене с и използване на живи видоизменени организми, получени чрез съвременна биотехнология, които могат да имат неблагоприятни последици за опазването и дългосрочното използване на биологичното разнообразие, отчитайки също така и рисковете за здравето на човека. В протокола се поставя особен акцент върху трансграничното им движение.

2. На 25 юни 2002 г. Съветът прие решение за сключване на протокола от името на Европейската общност. На 27 август 2002 г. беше депозиран Инструментът за ратифициране от Общността.

3. В член 27 от Протокола от Картахена се посочва задължението на първото събрание на страните (COP/MOP1) да започне процеса на изготвяне на международни правила и процедури в областта на отговорността и обезщетяването за щети, които са в резултат на трансгранично движение на живи видоизменени организми, и да се положат всички усилия за приключването на този процес в срок от четири години.

4. В рамките на Специалната отворена работна група на правните и техническите експерти относно отговорността и обезщетяването бяха проведени преговори. Членовете на тази група се срещнаха пет пъти в периода между май 2005 г. и март 2008 г. На срещата COP/MOP4 през май 2008 г. в Бон, Германия беше постигнат политически пробив в преговорите. Страните се съгласиха да работят за постигане на правнообвързващ инструмент, основан на административен подход към отговорността, който да бъде приет на COP/MOP5 през октомври 2010 г. в Нагоя, Япония. Те се съгласиха също така да разработят насоки за гражданска отговорност.

5. Заключителните преговори за правнообвързващ инструмент и за насоки за гражданска отговорност се проведоха в рамките на „групата на приятелите на съпредседателите“, в която участват 26 от 160-те страни по Протокола от Картахена, както и съветници на всички страни. ЕС разполагаше с две места на масата на преговорите. Между COP/MOP4 и COP/MOP5 се проведоха четири срещи на групата на приятелите на съпредседателите.

6. Комисията действа като преговарящ от името на ЕС за правнообвързващия инструмент въз основа на официално оправомощаване, одобрено от Съвета през юни 2007 г. и удължено навреме след COP/MOP4. Указанията за водене на преговори бяха доуточнени няколко пъти в отговор на развитието на преговорите, като последно това стана на Съвета по околна среда от 11 юни 2010 г. С тях Комисията се инструктира да гарантира, че резултатите от преговорите съответстват на законодателството на Съюза в тази област и на основните принципи на законодателството на държавите-членки относно отговорността и обезщетяването и че могат да бъдат приложени в ЕС без да се налага въвеждането или изменението на съществени правила относно гражданската отговорност. Комисията проведе преговорите при активно допитване до експерти от държавите-членки.

7. На 11 октомври 2010 г. ЕС, в рамките на координирана позиция по време на COP/MOP5 в Нагоя, Япония, подкрепи единодушно постигнатия окончателен компромис във връзка с допълнителния протокол от Нагоя—Куала Лумпур относно отговорността и обезщетяването към Протокола от Картахена по биологична безопасност, като счете, че той попада в рамките на съгласуваните позиции на ЕС и на указанията за водене на преговори, предоставени на Комисията.

8. На 15 октомври 2010 г. на заключителната пленарна сесия на COP/MOP5 допълнителният протокол от Нагоя—Куала Лумпур относно отговорността и обезщетяването към Протокола от Картахена по биологична безопасност беше успешно приет. Протоколът ще бъде предоставен за подписване в седалището на Организацията на обединените нации в Ню Йорк от 7 март 2011 г. до 6 март 2012 г.

9. В решението на COP/MOP5 за приемане на допълнителния протокол от Нагоя—Куала Лумпур се призовават страните по КБР да подпишат протокола при първа възможност и да подадат документи за ратифициране, приемане или одобрение, или документи за присъединяване, според случая, с оглед да се осигури възможно най-скорошно влизане на протокола в сила.

10. На 20 декември 2010 г. Съветът приветства приемането на протокола Нагоя—Куала Лумпур[1].

11. С оглед на горепосоченото е целесъобразно представител на Съюза да подпише, при условие че бъде сключен на по-късна дата, допълнителния протокол от Нагоя—Куала Лумпур относно отговорността и обезщетяването към Протокола от Картахена по биологична безопасност.

2011/0055 (NLE)

Предложение за

РЕШЕНИЕ НА СЪВЕТА

относно подписване на допълнителния протокол от Нагоя—Куала Лумпур относно отговорността и обезщетяването към Протокола от Картахена по биологична безопасност

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 192, параграф 1, във връзка с член 218, параграф 5 от него,

като взе предвид предложението на Европейската комисия,

като има предвид, че:

12. В член 27 от Протокола от Картахена се посочва задължението на първото събрание на конференцията на страните, служеща като среща на страните по протокола, да започне процеса на изготвяне на международни правила и процедури в областта на отговорността и обезщетяването за щети, които са в резултат на трансгранично движение на живи видоизменени организми.

13. През юни 2007 г. Съветът прие решение, с което оправомощава Комисията да участва в преговорите относно отговорността и обезщетяването от името на Съюза по отношение на въпроси, попадащи в компетентността на Съюза, в съответствие с някои указания за водене на преговори. През октомври 2008 г. оправомощаването беше удължено, за да се обхванат заключителните етапи на преговорите.

14. На координационната среща на Съюза, проведена на 11 октомври 2010 г. по време на Петата конференция на страните, служеща като среща на страните по Протокола от Нагоя, Япония, беше постигната единодушна подкрепа за окончателния компромис, постигнат относно допълнителния протокол от Нагоя—Куала Лумпур относно отговорността и обезщетяването към Протокола от Картахена по биологична безопасност, тъй като беше счетено, че той попада в рамките на съгласуваните позиции на ЕС и на указанията за водене на преговори, предоставени на Комисията.

15. На 15 октомври 2010 г. на заключителната пленарна сесия на петата конференция на страните, служеща като среща на страните по протокола, беше приет допълнителният протокол от Нагоя—Куала Лумпур относно отговорността и обезщетяването към Протокола от Картахена по биологична безопасност.

16. Протоколът ще бъде предоставен за подписване в седалището на Организацията на обединените нации в Ню Йорк от 7 март 2011 г. до 6 март 2012 г.

17. На 20 декември 2010 г. Съветът приветства приемането на Протокола Нагоя—Куала Лумпур[2].

18. Споразумението следва да бъде подписано от името на Съюза след сключването му на по-късна дата.

ПРИЕ НАСТОЯЩОТО РЕШЕНИЕ:

Член 1

С настоящото Председателят на Съвета се оправомощава да посочи лице или лица, упълномощено/-и да подпише/-шат от името на Съюза допълнителния протокол от Нагоя—Куала Лумпур относно отговорността и обезщетяването към Протокола от Картахена по биологична безопасност.

Текстът на споразумението, което следва да бъде подписано, е приложен към настоящото решение.

Член 2

Настоящото решение влиза в сила в деня на приемането му.

Съставен в Брюксел, […] година.

За Съвета

Председател

[1] Вж. Заключения на Съвета „Конвенция за биологичното разнообразие: резултати и последващи действия във връзка с конференцията в Нагоя (11—29 октомври 2010 г.)“ от 20 декември 2010 г., параграф 2.

[2] Вж. Заключения на Съвета „Конвенция за биологичното разнообразие: резултати и последващи действия във връзка с конференцията в Нагоя (11—29 октомври 2010 г.)“ от 20 декември 2010 г., параграф 2.